Persatuan Anak Peneroka Felda Kebangsaan

Persatuan Anak Peneroka Felda Kebangsaan (ANAK) merupakan sebuah NGO yang mewakili generasi kedua dan ketiga anak peneroka Felda. Presidennya ialah Mazlan Aliman. ANAK mempunyai ahli seramai 2000 orang. Majlis Belia Felda Malaysia (MBFM) mendakwa bahawa ANAK merupakan satu pertubuhan tidak berdaftar.
Pada 20 Februari 2010, konvensyen nasional anjuran PKR telah diadakan di Jerantut, Pahang. Kira-kira 1000 peneroka telah hadir. Mazlan Aliman turut membentangkan kertas kerja mengenai generasi baru Felda.

Sejarah awal Felda

Felda ditubuhkan pada 1956 sebagai agensi Kerajaan Persekutuan Malaysia. Pada tahun 1959, tanah rancangan pertama telah dibuka di Bentong, Pahang.

Akta Penempatan Berkelompok 1960

Akta Penempatan Berkelompok 1960 hendaklah dimansuhkan kerana menjadi instrumen yang bertentangan dengan matlamat asal Felda untuk mengurangkan kemiskinan. Asalnya Felda menggalakkan peneroka membersih, menanam dan akhirnya memiliki lebih 10 ekar tanah. Akibat akta itu, kini lebih 80% tanah peneroka berakhir jatuh ke tangan Felda Plantations.
Akta Penempatan Berkelompok 1960 telah menjadikan peneroka petani penyewa, dengan pendapatan antara RM800 hingga RM1,500 sebulan dalam bentuk gaji bulanan, bergantung kepada harga semasa pasaran minyak kelapa sawit atau getah.
Akibatnya beban hutang peneroka bertambah. Prospek masa depan anak cucu mereka, untuk keluar dari perangkap kemiskinan gagal.
Setiap kali berunding menuntut hak, Felda akan mengungkit semula Akta Penempatan Beramai-ramai (GSA) 1960. Mereka membangkitkan semula soal-soal pengurusan ladang, dan kegiatan aktiviti peneroka mengikut tafsiran Felda. Akhirnya peneroka tidak boleh buat apa-apa.
Akta itu tidak membenarkan tanah mereka digadai, dipecah-pecahkan atau dibahagikan dan diserahkan kepada seorang penama sahaja. Ia telah menimbulkan konflik dalam keluarga dari sudut pembahagian pusaka, hak peneroka terhadap tanah dan masa depan generasi kedua. Peneroka terpaksa menandatangani beberapa perjanjian untuk mendapat hak milik tanah, termasuk perjanjian penanaman semula yang diperkenalkan beberapa tahun dahulu.
Lebih malang, peneroka tidak mendapat salinan surat perjanjian tersebut dan felda juga boleh bertindak hingga ke tahap mendapatkan 'kaveat' tanah peneroka. Selama ini, Suhakam tidak pernah menerima aduan berhubung masalah yang dihadapi oleh peneroka. Selama ini hanya mendengar laporan yang elok-elok sahaja dari peneroka Felda.
Naib Presiden PAS, Salahuddin Ayub berjanji akan membawa perkara itu ke dalam Parlimen pada 15 Mac 2010. Jika Akta itu menindas peneroka, ia hendaklah disemak semula.

Anak peneroka tidak bekerja di Felda

Terdapat 112,635 peneroka di 317 tanah rancangan Felda, dengan 800,000 daripadanya merupakan generasi kedua dan ketiga. Walaupun terdapat 23,000 kakitangan kumpulan syarikat Felda, tetapi hanya 5,400 orang dari kalangan anak cucu peneroka Felda - dan daripada jumlah itu, hanya kira-kira 100 orang yang memegang jawatan tinggi.
Peneroka dipanggil 'anak emas' dan dijanjikan tanah kepada generasi kedua. Pada tahun 2008, 117 permohonan tanah telah dihantar kepada pengarah besar Felda, Datuk Ahmad Turmizi Alias. Salinan surat turut dihantar kepada Timbalan Perdana Menteri Malaysia ketika itu, Datuk Seri Najib Tun Razak. Akta 1960 menyatakan anak-anak Felda generasi kedua boleh diberikan tanah yang belum diteroka untuk diusahakan dan dijadikan tapak rumah. Felda masih belum mengukur tanah yang belum diteroka itu untuk diberikan kepada generasi kedua.
Negeri yang ramai bilangan peneroka ialah Pahang (43,123); Johor (27,641) dan Negeri Sembilan (16,429) orang. 1958 Felda Lurah Bilut dubuka di Bentong dengan tanaman getah. Sementara 1951 Felda Taib Andak dibuka di Kulai Johor dengan tanaman kelapa sawit.

Universiti Felda

Pada 20 Jun 2007, Universiti Felda pernah dibangkitkan oleh Timbalan Menteri di Jabatan Perdana Menteri Senator Datuk Abdul Rahman Suliman. Felda mempunyai lebih dua juta hektar tanah dan membelanjakan lebih RM100 juta untuk program menghantar anak-anak peneroka ke institusi pengajian tinggi.
Pada 2006, seramai 46,873 anak peneroka Felda berjaya di peringkat diploma, 24,269 di peringkat ijazah pertama dan 920 di peringkat ijazah lanjutan. Antara mereka, pernah mengikuti Skim Tuisyen Felda (STF) sejak 2004.

Membantah Felda Global Ventures Holdings

Pada 15 November 2011, ANAK mendesak agar Timbalan Menteri di Jabatan Perdana Menteri, Datuk Ahmad Maslan mengemukakan bukti bahawa penyenaraian Felda Global Ventures Holdings (FGVH) di Bursa Malaysia tidak akan menjejaskan aset peneroka Felda. Presiden ANAK, Mazlan Aliman mendapati 360,000 hektar tanah milik Felda Plantation akan dicagar pada Januari 2012. Bayangkan pendapatan daripada tanah ini tidak kurang daripada RM2,000 juta setahun tiba-tiba nilai pajakan hanya RM251 juta, ertinya Felda kehilangan lebih kurang 80% daripada pendapatan sebenar daripada tanah ini.

Membantah pelantik Isa Samad

Pada 20 Disember 2011, ANAK akan mengadakan bantahan rasmi terhadap pelantikan Tan Sri Isa Abdul Samad sebagai Pengerusi Felda dan Pengerusi Koperasi Felda (KPF) kepada Perdana Menteri, Datuk Seri Najib Tun Razak. Isa Samad didakwa tidak sah menjadi Pengerusi KPF kerana beliau bukan peneroka atau ahli keluarga peneroka. Undang-Undang Kecil Felda menetapkan bahawa untuk menjadi Pengerusi KPF, seseorang itu mestilah seorang peneroka, kakitangan Felda atau anak peneroka. Anak dikatakan ada bukti surat melalui setiausaha sulit kanan perdana menteri yang mengesahkan perlantikan Isa Samad sebagai pengerusi koperasi walhal Mesyuarat Agung KPF melantik dan memilih Datuk Dzulkifli Wahab sebagai pengerusi.
Pada 25 Oktober 2011, Datuk Ahmad Maslan memberitahu Dewan Rakyat bahawa Isa yang juga Pengerusi Felda Holdings Bhd, secara rasminya masih belum dilantik sebagai pengerusi KPF. Ahmad Maslan berkata pelantikan Isa sebagai Pengerusi KPF akan diputuskan oleh Lembaga Pengarah Felda mengikut undang-undang yang diperuntukkan dalam Akta Koperasi 1993 dan undang-undang kecil KPF.